รัฐบาลไทย-ข่าวทำเนียบรัฐบาล-สำนักงานสลากกินแบ่งรัฐบาล (GLO) ลงพื้นที่จุดจำหน่ายสลาก GLO Official Sellers ตัวแทนจำหน่าย ขายผ่าน“ถุงเงิน” ประชาชนซื้อผ่าน “เป๋าตัง”
วันจันทร์ที่ 21 มิถุนายน 2564
สํานักงานสลากกินแบ่งรัฐบาล (GLO) ลงพื้นที่จุดจําหน่ายสลาก GLO Official Sellers ตัวแทนจําหน่าย ขายผ่าน“ถุงเงิน” ประชาชนซื้อผ่าน “เป๋าตัง”
สํานักงานสลากกินแบ่งรัฐบาลลงพื้นที่เยี่ยมเยียนพบปะจุดจําหน่ายสลาก ในเขตบางกอกใหญ่ เขตบางพลัด และเขตดุสิตตามโครงการ GLO Official Sellersให้ประชาชนสามารถหาซื้อสลากได้ตามราคา 80 บาท โดยทําการซื้อ-ขายผ่านแอปพลิเคชัน “เป๋าตัง” และ “ถุงเงิน”
วันนี้ (21มิถุนายน 2564) เวลา 10.00 น. สํานักงานสลากกินแบ่งรัฐบาล นําโดย นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาลพันตํารวจเอก อัครพล บุณโยปัษฎัมภ์ กรรมการสลากกินแบ่งรัฐบาล พร้อมด้วยพันตํารวจเอก บุญส่ง จันทรีศรี ผู้อํานวยการสํานักงานสลากกินแบ่งรัฐบาล พันโท หนุน ศันสนาคม รองผู้อํานวยการ และนายทวีป วุฒิบาทุกาจิตต์ รองผู้อํานวยการ ลงพื้นที่เยี่ยมเยียนพบปะจุดจําหน่ายสลาก ในเขตบางกอกใหญ่ เขตบางพลัด และเขตดุสิตตามโครงการ GLO Official Sellersให้ประชาชนสามารถหาซื้อสลากได้ตามราคา 80 บาท โดยทําการซื้อ-ขายผ่านแอปพลิเคชัน “เป๋าตัง” และ “ถุงเงิน”
นายธนวรรธน์ฯ กรรมการและโฆษกคณะกรรมการสลากกินแบ่งรัฐบาลกล่าวว่าวันนี้สํานักงานฯ ได้ลงพื้นที่เพื่อเป็นการเยี่ยมเยียนพบปะตัวแทนจําหน่าย ณ จุดจําหน่ายสลาก ได้แก่เขตบางกอกใหญ่ เขตบางพลัด และเขตดุสิต พร้อมรับฟังความคิดเห็นของตัวแทนจําหน่ายและประชาชนผู้ซื้อตามโครงการ GLO Official Sellers สร้างจุดจําหน่ายให้ประชาชนสามารถหาซื้อสลากได้ตามราคา 80 บาท ซึ่งในขณะนี้สํานักงานฯ มีตัวแทนจําหน่ายสลากร่วมเครือข่าย GLO Official Sellersทั้งหมด 44จุดจําหน่าย สําหรับตัวแทนจําหน่ายสลากร่วมเครือข่าย GLO Official Sellers จะได้รับการเพิ่มสลากให้ จํานวน 20 เล่ม รวมสลากที่ได้รับไปจําหน่ายต่องวด จํานวน 25 เล่ม เพื่อสนับสนุนการจําหน่ายสลาก ณ จุดจําหน่ายโดยการจ่ายเงินในการซื้อ-ขายสลาก จะเป็นการจ่ายเงินผ่านแอปพลิเคชัน “เป๋าตัง” และ“ถุงเงิน” เพื่อเป็นไปตามวิถีชีวิตใหม่ หรือNew Normal ไร้การสัมผัสทั้งนี้ตัวแทนจําหน่ายจะได้รับสิ่งของที่มีตราสัญลักษณ์เครือข่าย GLO Official Sellers เพื่อเป็นการประชาสัมพันธ์ว่าเป็นจุดจําหน่ายให้กับประชาชน ประกอบด้วย แผงจําหน่ายสลาก ป้ายประชาสัมพันธ์ (Roll up)เสื้อกั๊กและป้ายอะคริลิคประชาสัมพันธ์ นอกจากนี้บนใบสลากที่จําหน่ายในโครงการฯ จะมีเลขรหัสประทับตราของแต่ละจุดจําหน่ายอย่างชัดเจน ซึ่งระบุรหัสของจังหวัด รหัสเขต/อําเภอ ในจังหวัดนั้น และรหัสจุดจําหน่ายGLO Official Sellersเช่น เลขรหัส 01-01-001 หมายถึงจุดจําหน่าย “กรุงเทพมหานคร เขตคลองเตย ร้านที่ 1” เป็นต้น ซึ่งจะทําให้ประชาชนรู้ข้อมูลที่มาของสลากทันที
จากการสอบถามความคิดเห็นของตัวแทนจําหน่ายสลาก ได้แก่ นางสุขพร ชลิศราพงศ์ (เขตบางกอกใหญ่) นางสาวอรพินท์ ศักดิ์วิศวชัย (เขตบางพลัด) และนายสิริชัย อนุจารวัฒน์ (เขตดุสิต) พบว่าทั้ง 3 ราย เป็นตัวแทนจําหน่ายที่ปฏิบัติตามเงื่อนไขของสํานักงานฯ มาโดยตลอด มีความพร้อมและยินดีเข้าร่วมโครงการฯ เพื่อให้ประชาชนสามารถหาซื้อสลาก 80 บาท ทั้งนี้มีความมั่นใจในการจําหน่ายสลาก ซึ่งถือว่าได้รับความสนใจจากลูกค้า เนื่องจากการซื้อ-ขาย ผ่านแอปพลิเคชันมีความสะดวกสบาย เพราะเป็นการลดความเสี่ยงในช่วงสถานการณ์การแพร่ระบาดของโควิด-19 นอกจากนี้รูปแบบแผงสลากของโครงการฯ ยังดึงดูดลูกค้าได้เป็นอย่างดี สิ่งที่อยากฝากสํานักงานฯ คือขอให้ออกมาตรการในการลงโทษผู้นําสลากไปขายต่อเกินราคาอย่างเคร่งครัด เพื่อความเป็นธรรมกับตัวแทนจําหน่ายที่ปฏิบัติตามเงื่อนไขของสํานักงานฯ
ต่อข้อกังวลใจของตัวแทนจําหน่ายที่เกรงว่าผู้ซื้อจะนําสลากไปจําหน่ายต่อเกินราคานั้น นายธนวรรธน์ฯ กล่าวว่าสลากทุกใบที่จําหน่ายตามโครงการฯ จะถูกประทับตรารหัสจากตัวแทนจําหน่าย จึงขอเตือนประชาชนหากพบสลากที่ประทับตรารหัสจําหน่ายนอกจุดจําหน่าย นั่นหมายความว่าสลากดังกล่าวถูกนํามาขายต่ออย่างแน่นอน นอกจากนี้จุดจําหน่ายยังได้ติดตั้งกล้องวงจรปิด ตามเงื่อนไขของโครงการฯ เพื่อตรวจสอบการซื้อ-ขาย ว่าเป็นไปตามมาตรการหรือไม่ อีกทางหนึ่งนั้นสํานักงานฯ ได้วางระบบการซื้อ-ขายสลากผ่านแอปพลิชันในโครงการฯ ที่สามารถบันทึกข้อมูลไว้ในระบบ เพื่อนําไปแสดงความเป็นเจ้าของสลากของผู้ซื้อ ไม่ว่าจะเป็นกรณีสลากหายหรือชํารุด รวมถึงจะเป็นหลักฐานสําคัญของตัวแทนจําหน่าย หากมีการนําสลากไปขายต่ออีกด้วย
นายธนวรรธน์ฯ กล่าวในตอนท้ายว่า การลงพื้นที่ในวันนี้ได้ดําเนินการภายใต้มาตรการป้องกันควบคุมโรคติดเชื้อไวรัสโคโรนา 2019 ของกระทรวงสาธารณสุขและดําเนินการขออนุญาตต่อปลัดกรุงเทพมหานครเรียบร้อยแล้ว และได้กําชับให้ตัวแทนจําหน่ายทําปฏิบัติตามมาตรการอย่างเคร่งครัด สําหรับประชาชนสามารถตรวจสอบข้อมูลจุดจําหน่ายในเขตพื้นที่ต่างๆ ได้ ผ่านทางเว็บไซต์สํานักงานสลากกินแบ่งรัฐบาล www.glo.or.thโดยจากนี้ไปสํานักงานฯ จะมีการติดตามประเมินผลการจําหน่ายสลากตามโครงการฯ นี้ เป็นประจําทุกงวด หากพบว่ามีปัญหาและอุปสรรคในการดําเนินโครงการฯ สํานักงานฯ จะเร่งแก้ไขได้ทันท่วงที และหากพบว่าโครงการสามารถบรรเทาปัญหาได้ ก็จะขยายผลด้วยการเพิ่มจุดจําหน่ายไปยังพื้นที่อื่นๆ ทั่วประเทศต่อไป